b'\n_START_ARTICLE_\nPritlikavi kormoran\n_START_SECTION_\nOpis\n_START_PARAGRAPH_\nJe najmanj\xc5\xa1i evropski kormoran, velikosti race, ki dose\xc5\xbee v dol\xc5\xbeino med 45 in 55\xc2\xa0cm, razpon peruti pa zna\xc5\xa1a med 75 in 90\xc2\xa0cm. Ima proporcionalno zelo dolg rep, vrat in kljun pa sta kratka in \xc4\x8dokata. Le med plavanjem v\xc4\x8dasih iztegne vrat, da je videti presenetljivo dolg. Perje je ble\xc5\xa1\xc4\x8de\xc4\x8de \xc4\x8drno, s temno zelenim ali rjavim sijem (odvisno od kota gledanja). Odrasli pti\xc4\x8di so v obdobju parjenja temni po vsem telesu, z drobnimi belimi \xc4\x8dopki po glavi, vratu in spodnjem delu trupa, pa v preostalem delu leta pa imajo dobro vidno zaplato blede barve pod kljunom in nekoliko svetlej\xc5\xa1e prsi._NEWLINE_Gnezdi v kolonijah ob bujno poraslih bregovih jezer in re\xc4\x8dnih delt. Gnezdo splete v gosti podrasti, najraje med vrbami. Tudi sicer se zadr\xc5\xbeuje v skupinah. Ogla\xc5\xa1a se samo v koloniji z grlenim krakanjem, sicer pa je tiho.\n_START_SECTION_\nRaz\xc5\xa1irjenost in ogro\xc5\xbeenost\n_START_PARAGRAPH_\nPritlikavi kormorani gnezdijo po vsej Jugovzhodni Evropi vzhodno od Italije in Jugozahodni Aziji do Tad\xc5\xbeikistana na vzhodu. Izven gnezditvenega obdobja se klatijo tudi po ju\xc5\xbenem delu Srednje Evrope (Francija, Nem\xc4\x8dija) in Severni Afriki (Tunizija). Zaradi velikega obmo\xc4\x8dja raz\xc5\xa1irjenosti in populacije, ki po ocenah \xc5\xa1teje do 180.000 parov, ne velja za ogro\xc5\xbeeno vrsto. V Sloveniji je zimski gost, redko tu tudi prezimuje, predvsem v primernih habitatih ob Dravi na severovzhodu dr\xc5\xbeave.'